聽阮
作者：史浩
朝代：宋

paragraphs: 水晶宮殿黄金闕，玉斧修成大圓月。
漆光照膽毛髮寒，依約峰巒見林樾。
誰人於此安四絃，流水高山寄清越。
初如孤鶴唳藍田，漸若羣鸞舞丹穴。
踈踈夜雨滴秋階，忽然雪竹空岩折。
世間萬態不可窮，絃中有口俱能說。
錦瑟華年過眼休，枯桐已爲伯牙絕。
是間真意亙千古，千古仲容名不滅。
人生俯仰天地內，瞬息百年同一閲。
請君姑置是非事，來憑雲窗聽高潔。